嚴先生祠堂記
作者：宋代：范仲淹 
篇章：古文觀止 卷九・唐宋文

paragraphs: 先生，漢光武之故人也。相尚以道。及帝握《赤符》，乘六龍，得聖人之時，臣妾億兆，天下孰加焉？惟先生以節高之。既而動星象，歸江湖，得聖人之清。泥塗軒冕，天下孰加焉？惟光武以禮下之。
在《蠱》之上九，衆方有爲，而獨“不事王侯，高尚其事”，先生以之。在《屯》之初九，陽德方亨，而能“以貴下賤，大得民也”，光武以之。蓋先生之心，出乎日月之上；光武之量，包乎天地之外。微先生，不能成光武之大，微光武，豈能遂先生之高哉？而使貪夫廉，懦夫立，是大有功於名教也。
仲淹來守是邦，始構堂而奠焉，乃復爲其後者四家，以奉祠事。又從而歌曰∶“雲山蒼蒼，江水泱泱，先生之風，山高水長！”